Verešová, Anna, poslankyňa NR SR (2017-11-28):
Ďakujem vám za slovo. Vážený pán predsedajúci, vážený pán minister, vážení kolegovia a kolegyne, začnem takou rečníckou otázkou. Pán minister, prečo až teraz prichádzate s takouto novelou zákona o sociálnoprávnej ochrane detí? Prečo až teraz, sám ste povedali, vás citujem, vytvárate nový, revolučný krok, čo sa týka práce s deťmi? Odborníci tvrdia, že túto novelu pripravovali viac rokov, tak prečo až teraz máte vôľu alebo ste mali vôľu vypočuť týchto odborníkov, ktorí roky rokúce, desaťročia pracujú s deťmi a najlepšie vedia, čo treba robiť a ako legislatívne ešte potvrdiť to alebo pripraviť tak legislatívne podmienky, aby sa, aby naozaj sme konečne teda bránili najlepší, pracovali v najlepšom záujme detí a bránili práva detí. Toľko rečí máme o najlepšom záujme detí. Toľko rečí, toľko konferencií a seminárov – dobrých. Ja som tu v tomto pléne ale veľakrát pri vašom odvolávaní doslova kričala, že neviete ochrániť naše deti. Prečo teda až teraz? Evidentne odpoveďou je, že až na margo kauzy Čistý deň. To sa naozaj musí vždy niečo hrozné stať našim deťom, aby ste mali vôľu počúvať odborníkov a mali ste s nimi aktívnu komunikáciu, aby ste prišli s návrhom, ktorý, o ktorých odborní, o ktorom odborníci dnes poslali list všetkým poslancom, a hovoria, že ho roky pripravovali, a teda že by sme ho mali podporiť? Ale prečo až teraz teda s tou vôľou, máte tú vôľu? Lebo vám tečie do topánok už dlho? Musíme mať v našej spoločnosti kauzu Čistý deň a kauzu utýranej Lucky a ďalších? To musíme mať sexuálne zneužité deti v resocializačných zariadeniach alebo zariadení, aby som bola konkrétna? Tieto kauzy sa nestali preto, že sa tá obludnosť v tých zariadeniach stala, alebo utýrali, utýral otčim Lucku, to sa, bohužiaľ, a je to hrozné, ale to sa stáva, ale tie kauzy sú tu preto, že vy ste nekonali, pán minister, alebo ste konali neodborne, alebo ste, a nieže alebo, lebo ste bránili inštitúcie, a nie deti. Až teraz ste teda akceptovali odborníkov, až teraz ste diskutovali s expertami, s tými, ktorí najlepšie vedia, ako a čo robiť. Mohlo to byť oveľa skôr. Odborníci, ako som povedala, nám dnes napísali list a ja som s nimi už dlhšie nejak pár dní aj komunikovala o tejto novele a v samotnom liste píšu, že táto novela trvala niekoľko rokov, viem o tom, ale až teraz sa teda pohli ľady. A to, že je tu naozaj vaša reakcia na kauzu Čistý deň, v ktorej ste pochybili, pán minister, to sa potvrdzuje v postate aj v dôvodovej správe. Ja si dovolím z nej citovať, z dôvodovej správy: „Vzhľadom na pretrvávajúce pochybnosti a interpretačné nejasnosti, osobitne s primeranosťou a vhodnosťou voľby výchovných prostriedkov a postupov pri vykonávaní opatrení podľa zákona je nevyhnutne potrebné priamo zákonom zakázať také prostriedky výchovy a postupy práce, ktoré dieťaťu môžu spôsobiť poníženie a môžu zasiahnuť do jeho ľudskej dôstojnosti,“ čo sa dialo v resocializačnom zariadení Čistý deň, a citujem ďalej, taxatívne sa vymenuvávajú dokonca tie, tie výchovne prostriedky, o ktorých tu bola pri vašom odvolávaní reč. Citujem teda ďalej: „Rovnako je vylúčené využívať ako výchovný prostriedok vyžadovanie neprimeraných fyzických výkonov, izoláciu od sociálneho prostredia, zásahy do vonkajšieho vzhľadu, neodôvodnené zasahovanie do stravovania.“ Presne o tom sme rozprávali pri kauze Čistý deň. „Všetky opatrenia, či už ako výchovné prostriedky, alebo ako súčasť postupov práce, sú takéto spôsobilé vyvolať poníženie s možným následkom psychickej ujmy.“ Presne o tom sme hovorili pri vašom odvolávaní. Ja mám úctu ku postu ministra. Mám úctu k tejto pozície aj k postu. Avšak neviem, pán minister, s vami diskutovať o ochrane detí. Viackrát som tu povedala, že v našej krajine pod vaším vedením nevieme ochrániť naše deti. Jediné, čomu verím pri tejto novele, je, že za ňou stoja odborníci, ktorí s deťmi pracujú. Len škoda, že ste ich nepočúvali skôr. Ďakujem.